Wikiloc - 211. Senderisme en tren: de Campdevànol a Ribes de Freser passant per Saltor, Bruguera i l'ermita de Perramón
Senderisme en tren
Senderisme en tren on Wikiloc
211. Senderisme en tren: de Campdevànol a Ribes de Freser passant per Saltor, Bruguera i l'ermita de Perramón on Wikiloc

211. Senderisme en tren: de Campdevànol a Ribes de Freser passant per Saltor, Bruguera i l'ermita de Perramón
LA TRAVESSA Agradable travessa entre les estacions de Campdevànol i Ribes de Freser que ens portarà a recórrer el vessant occidental de les muntanyes prepirinenques del Sant Amand i de la serra de Conivella, carena que té com a màxima alçada el cim del Taga (2.040 m). La ruta recorre a mitja alçada aquestes muntanyes, sovint immersos entre agradables boscos, ja siguin pinedes com les de Sant Martí Vell, o de fagedes com les que trobarem entre Saltor i Bruguera. També gaudirem, quan el bosc ens ho permeti, de bones panoràmiques de les muntanyes del Ripollès, especialment les de més a ponent com la serra de Montgrony tot i que també podrem observar el Puigmal, cim més alt de la comarca. Si el dia és clar també podrem arribar a albirar grans muntanyes com el Pedraforca i la serra del Cadí. A part de l'interès natural de la caminada, la ruta també en té un de cultural. Visitarem indrets com les ermites de Sant Martí Vell (en ruïnes) i la de Sant Julià de Saltor (s. XII), esglesiola situada al llogarret de Saltor, un conjunt format per diferents edificacions situades sota els peus de la muntanya de Sant Amand. També passarem pel nucli empedrat de Bruguera, on trobarem l'església de Sant Feliu (d'estil romànica), i on si volem podrem dinar al restaurant de l'hostal Moliné. Finalment cal esmentar l'ermita de Perramón, a tocar del roure monumental del mateix nom. DIFICULTAT La ruta és llarga tot i que sense dificultats tècniques. Desnivell a tenir en compte fins a Saltor (quilòmetre set de la ruta), quan haurem de superar un desnivell de +650 m. ELS TRENS Sortida des de l'estació de Campdevànol, situada a ponent de la població. L'arribada és a l'estació de Rodalies de Ribes de Freser, un pèl apartada del nucli urbà, al sud de la població. L'estació connecta amb el cremallera de Núria. Podeu consultar aquí els HORARIS DE RODALIES DE CATALUNYA.